‘Ekonomiese beleid lei tot afleggingsbloedbad’Argieffoto (Foto: Emir Krasnić/Pixabay) Solidariteit maan die regering om die bestaande ekonomiese beleid wat die vervaardigingsbedryf onderdruk, dringend te herevalueer om sodoende werksverliese hok te slaan. “Terwyl maatskappye talle uitdagings in plaaslike en internasionale markte voorhou as redes vir afleggings, word daar ook aanhoudend aangevoer dat beter elektriese en vervoertariewe nodig is om met internasionale kompetisie mee te ding,” sê Willie Venter, adjunkhoofsekretaris van metaal en ingenieurswese by Solidariteit. “Die regering maak dit onmoontlik vir maatskappye om met internasionale mededingers te kompeteer as gevolg van sy rol in verhoogde produksiekoste, wisselvallige elektrisiteitsvoorsiening en die verhoging van elektrisiteitstariewe, wat die hoofoorsake vir die afleggings is.” Ná ŉ rampspoedige 2019 binne die vervaardigingsbedryf waartydens meer as 7 000 afleggings plaasgevind het, duur die afleggingsbloedbad voort met Samancor Chroom sowel as Glencore Alloys wat albei op 17 Januarie 2020 aangekondig het dat hulle onderneem om onderskeidelik sowat 600 en 665 werknemers af te lê. Solidariteit sal sy lede tydens die afleggingsproses bystaan. “Die regering moet kennis neem van die soveelste aanduiding dat die vervaardigingsbedryf se inkrimping steeds voortduur en dat dringende herevaluering van die bestaande ekonomiese beleid nodig is om verdere verliese hok te slaan,” maan Venter. Konsultasiedatums met beide Samancor en Glencor sal bevestig word. “Solidariteit sal alles in sy vermoë doen om te verseker dat ons lede se belange beskerm word en die impak sover moontlik beperk word. Na die ‘afleggingsbloedbad’ in 2019, met talle bekende maatskappye in die Suid-Afrikaanse vervaardigingsbedryf wat duisende werknemers werkloos gelaat het, voorspel die nuutste aankondigings deur Samancor en Glencor niks goed vir wat na verwagting ŉ baie moeilike 2020 gaan wees nie.”